《荆州二首 其一》
清代·汤右曾

剩础遗隍问旧疆，龙门马牧总茫茫。接天波浪三江口，横地风云百战场。

尚有帆樯下巴蜀，无多户口在耕桑。不堪原野萧条地，吹角重城倚夕阳。

作者简介：（1656—1722）清浙江仁和人，字西厓。康熙二十七年进士，授编修，官至吏部侍郎，兼掌院学士。条议甚众。工诗，继朱彝尊并为浙派领袖。有《怀清堂集》。